2019 में लव मैरिज करने पर बेटी की कर दी थी निर्मम हत्या
Sonipat Girl Honor Killing Case. Father-son sentenced to death हरियाणा के सोनीपत में ऑनर किलिंग के एक मामले में कोर्ट ने सोमवार को बाप-बेटे को फांसी की सजा सुनाई। दोनों ने अपहरण के बाद बेटी की निर्मम हत्या कर दी थी। युवक को मारने गए तो उसने भाग कर जान बचा ली। 
हरियाणा के सोनीपत में लव मैरिज करने पर बेटी की निर्ममता से हत्या कर देने के मामले में सोनीपत कोर्ट ने सोमवार को लड़की के पिता और उसके भाई को फांसी की सजा सुनाई। कोर्ट में भी युवती लव मैरिज के बयान पर अडिग रही थी। बाद में बीमार होने के बाद दवा लेने गई तो परिजन उसका अपहरण कर लाए। उसकी हत्या के बाद उसके पति की हत्या का प्रयास भी हुआ, लेकिन वह जान बचा कर भाग गया। पुलिस ने 7 के खिलाफ ऑनर किलिंग का केस दर्ज किया था।
बताया गया है कि गढ़ी हकीकत गांव का अर्जुन आईटीआई पास करने के बाद अपने मामा के घर गांव खंदराई मे रहने आया था। वहां उसका खंदरई गांव की रितु (22) के साथ प्रेम प्रसंग हो गया। बाद में रितु और अर्जुन ने घर से भाग कर लव मैरिज कर ली। रितु के परिजन लव मैरिज से नाराज थे। उन्होंने मौका पाकर युवती की हत्या कर दी थी। पुलिस ने रितु के शव को खंदरई गांव में उसके घर से बरामद किया था।
साली को मदद को बुलाया
अर्जुन ने 7 सितंबर 2019 को पुलिस को बताया था कि रितु ने अपनी मर्जी से उससे शादी की थी। लड़की के परिजनों ने उस पर मुकदमा दर्ज कराया था, लेकिन रितु ने कोर्ट में बयान दिए थे कि उसने अपनी मनमर्जी से शादी की है। उसके परिवार के लोग इसके बाद बेहद नाराज हो गए थे।
रितु एक दिन बीमार हो गई थी। उसने रितु की बहन अंजलि को फोन किया। उसने गोहाना के एक निजी अस्पताल में दवा दिलाने की बात कही। जब वह रितु को गोहाना लेकर पहुंचा तो उसकी मां सामो व उसकी बहन अंजलि उसे मिले। दोनों ने उसे कहा कि वह रितु को गोल गप्पे खिलाते हैं। उसकी पत्नी रितु ने मना किया, लेकिन वे उसे जबरदस्ती अपने साथ ले गए थे। बाद में वहां से रितु का अपहरण हो गया।
परिजन रितु को उठाकर घर ले गए थे। वहां उसकी तेजधार हथियार से काट कर हत्या कर दी थी। पुलिस ने उसके शव को उसके घर से बरामद किया था।
युवक को मारने पहुंचे
रितु के अपहरण के बाद अर्जुन गोहाना के अस्पताल में ही उसका इंतजार कर रहा था। इसी बीच रितु का भाई संदीप अपने साथियों अजीत, बंटी अपने हाथ में तेजधार हथियार लेकर पहुंचे। उन्होंने अर्जुन को मारने का प्रयास किया, लेकिन वह बच कर भाग गया। मकानों की छतों से भाग कर उसने अपनी जान बचाई। हमलावरों ने उससे कहा था कि रितु को तो लव मैरिज करने की सजा दे दी, अब उसे भी बताते हैं। इसके बाद उसने भागकर जान बचाई थी। इसके बाद अर्जुन ने पुलिस को सूचना दी थी।
इनकी हुई थी गिरफ्तारी
पुलिस ने इस मामले में रितु के पिता उमेद सिंह, भाई संदीप उर्फ काला, अजीत, बंटी, अमित उर्फ सरपंच को गिरफ्तार किया था। अब सोनीपत के एडीजे शैलेंद्र सिंह ने इस मामले में रितु के पिता उमेद सिंह व भाई संदीप को फांसी की सजा दी है।